PRANEŠIMAS ŽINIASKLAIDAI
2025 m. rugpjūčio 5 d.

**Kaip susikrauti turtus: 3 Warreno Buffetto investavimo pamokos**

**Peržvelgus 2025 m. „Forbes“ turtingiausių pasaulio žmonių sąrašą, galime pastebėti kone garsiausio visų laikų investuotojo vardą – Warreno Buffetto. Jo sėkmė – ne atsitiktinumas, o ilgalaikio taupymo, nuoseklaus kapitalo kaupimo ir išskirtinės investavimo disciplinos rezultatas. Apie šio investuotojo pamokas kiekvienam iš mūsų pasakoja „Luminor“ banko vyresnysis portfelio valdytojas Mantas Skardžius.**

**Būk taupus, mėgaukis kukliu gyvenimo būdu**

„Taupus” – štai toks vardinis numeris kadaise puošdavo W. Buffetto automobilį, taip tarsi pabrėžiant neišlaidavimo svarbą formuojant investicinį portfelį.

„Šis legendinis investuotojas ir „Berkshire Hathaway“ vadovas savo turtus susikrovė ne tik išskirtiniu investavimo stiliumi, bet ir neįtikėtinai kukliu gyvenimo būdu. Nepaisant to, kad W. Buffetto turtas šiuo metu sudaro virš 150 mlrd. JAV dolerių, jis vis dar gyvena tuose pačiuose 1958 m. įsigytuose namuose, perka naudotus automobilius, o prekybos centruose naudojasi nuolaidų kuponais“, – pasakoja M. Skardžius.

Kita vertus, šis garsus investuotojas nėra tiesiog bjaurus šykštuolis – kaip sako jo artimieji, jis nuoširdžiu dėmesiu, o ne brangiomis dovanomis lepina savo šeimos narius ir draugus. Na, o garsiojo investuotojo hobiai nė iš tolo neprimena privilegijuotų pramogų: didžiąją laiko dalį W. Buffettas leidžia skaitydamas, žaisdamas kortomis ar netgi grodamas ukulėle. Dėl kuklaus gyvenimo būdo, ilgainiui W. Buffettui pavyko išvengti vadinamosios „gyvenimo būdo infliacijos” spąstų, kuomet kylančias pajamas greitai pasiveja išaugusios išlaidos.

**Nesivaikyk madų, pritaikyk investavimo strategiją sau**

Kaip teigia „Luminor“ banko vyresnysis portfelio valdytojas, W. Buffettas yra vertės investavimo strategijos šalininkas. Jis ieško nepakankamai įvertintų įmonių, kurių akcijų rinkos kaina yra mažesnė nei jų tikroji vertė. Tokiu būdu jis vengia impulsyvių sprendimų ir nesivadovauja rinkos „bandos efektu“.

„W. Buffetto investavimo filosofija remiasi kantrybe, nuoseklumu ir giliais įmonių fundamentinės vertės vertinimais. Jis dažnai investuoja ilgam laikotarpiui – 10 ar net daugiau metų – ir renkasi verslus, kuriuos supranta bei kurių vadovybe pasitiki“, – sako M. Skardžius.

Įdomu tai, kad priešingai įprastai finansų teorijai, W. Buffettas, vadovaujamas „Berkshire Hathaway”, savo investicijų žūtbūt plačiai neskirsto ir mėgsta koncentruotis vos į kelias idėjas. Štai pastaruoju metu vos trys investicijos sudarė beveik pusę viso „Berkshire Hathaway” investicinio portfelio: išmaniųjų įrenginių lyderis „Apple Inc.“, kredito kortelių įmonė „American Express Co.“ ir vienas didžiųjų JAV bankų „Bank of America”.

„Maža to, priešingai įprastinei investicijų pasaulio praktikai, „Berkshire Hathaway“ nesiekia visą laiką būti suinvestavusi visas valdomas lėšas. Pastaruoju metu W. Buffetto komandai sunkiai randant jų kriterijus atitinkančių investicijų, grynosios lėšos portfelyje augo iki 325 mlrd. JAV dolerių ir sudarė daugiau nei penktadalį viso investicinio portfelio. Palyginimui, ši suma didesnė nei technologijų gigantų „Apple“, „Microsoft“, „Alphabet“, „Amazon.com“ ir „Nvidia“ grynosios lėšos kartu sudėjus. Istoriškai toks lėšų kaupimas, nerandant patrauklių investicinių idėjų, leido „Berkshire Hathaway“ pasinaudoti rinkos nuopuoliais ir įsigyti patrauklių įmonių akcijų žemesne kaina“, – pastebi M. Skardžius.

**Venk to, ko nesupranti**

Ilgametis W. Buffetto kolega ir draugas Charlie Mungeris yra kartą pasakęs, kad „Berkshire Hathaway“ investicijas skirsto į tris kategorijas: „taip”, „ne” ir „per sudėtinga”, kartu pasidžiaugdamas, kiek daug per gyvenimą jie laimėjo ne stengdamiesi apgudrauti kitus, o tiesiog patys nebūti kvailiais.

„Per sudėtinga” šiuo atveju yra tai, ko jie, kaip investuotojai, nesupranta – nesupranta verslo logikos, nesupranta įmonės tiekiamo produkto ar kito aspekto, kuris leistų įvertinti investicijos patrauklumą, – paaiškina M. Skardžius. – Toks nuoširdus prisipažinimas investuotojui leidžia pasiekti dvejopą sėkmę. Pirma, tai leidžia užtikrinti, kad investicijų portfelyje jau turimos investicijos yra aiškiai suprantamos dėl savo rizikų ir teikiamų galimybių. Antra, jei finansų rinkos yra pametusios galvą dėl vangiai suvokiamos idėjos, „per sudėtinga” kategorija leis investuotojui išvengti spekuliatyvių burbulų ir atsilaikyti prieš investavimo manijas. Manoma, būtent šios logikos dėka „Berkshire Hathaway” pavyko išvengti didžiosios dalies nuostolių, kuriuos finansų rinkos patyrė sprogus „Dot com“ burbului 2000-aisiais.“

**Kiekvienam savo**

Taigi W. Buffeto pavyzdys rodo, kad sėkmingas investavimas neturi būti susijęs su sudėtingomis finansinėmis priemonėmis ar nuolatiniu spekuliavimu. Tai – disciplina, žinios ir gebėjimas išlikti ištikimam savo strategijai, net ir esant rinkos svyravimams. Kita vertus, tenka pastebėti, kad tai, kas tinka W. Buffettui, nebūtinai tiks kiekvienam iš mūsų.

„Valdant savo finansus būtina įsivertinti *savo* asmenines aplinkybes, žinias, norus ir polinkius, kad mūsų investicijos būtų valdomos pagal mus, o ne pagal investavimo legendas – net jei tų legendų herojus būtų pats investuotojų karalius W. Buffettas“, – pastebi M. Skardžius ir primena, kad investavimas visada yra susijęs su rizika.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Severa Augusta Lukošaitytė
„Luminor“ komunikacijos projektų vadovė
Tel.: +370 61143579
el. p.: severa.augusta.lukosaityte@luminorgroup.com